Hrvatski i inozemni skladatelji te drugi glazbenici, čija prava zastupa HDS ZAMP, od sada će moći dobivati i prihode od YouTubea u Hrvatskoj, jer su ovaj Googleov servis i ZAMP, stručna služba Hrvatskog društva skladatelja, upravo sklopili ugovor o suradnji. Također, vrlo će brzo u Hrvatskoj biti dostupna i usluga Google Play Music.

HDS ZAMP-ovim članovima i nositeljima prava plaćat će se naknada nakon što njihova glazba generira prihod od reklama prikazanih prije ili unutar nekog video sadržaja. Nenad Marčec, glavni direktor HDS ZAMP-a, objašnjava:

S ovim novim izvorom prihoda naši članovi profitirat će i u financijskom smislu od korištenja njihovih djela u audiovizualnim i glazbenim video sadržajima na servisu YouTube u Hrvatskoj. Sklapanje ugovora s YouTubeom je prekretnica koja otvara nove mogućnosti našim članovima.

Gudrun Schweppe, voditeljica odjela za glazbene licence EMEA regiju, smatra da će ovo potaknuti stvaranje hrvatskog sadržaja na YouTubeu:

To je također velik dobitak za YouTube zajednicu, kojoj slušanje glazbe i otkrivanje novih glazbenika predstavlja važan dio korištenja interneta.

Što je sa streamingom glazbe?

Osim vijesti vezanih uz YouTube, u posljednjih nekoliko mjeseci od ZAMP-a dobivamo i zanimljive novosti vezane uz servise za online streaming glazbe. U Hrvatsku je tako prije nekoliko mjeseci stigao Rdio, a s nestrpljenjem se očekuju Google Play Music te Spotify. Oni bi se trebali pridružiti već dobro uhodanom servisu za streaming glazbe, Deezeru, i tako obogatiti ponudu za krajnje korisnike i prilike za glazbenike.

O ovim temama će se svakako više govoriti i na Međunarodnoj autorskoj kreativnoj konferenciji koja se krajem studenog održava u Zagrebu, a na kojoj gostuje i Victoria Campoamor iz Google Playa.